Yoshida Bungorō

Yoshida Bungorō III (født 1869, død 1962) var en japansk dukkespiller (japansk: ningyōtsukai). Navnet Yoshida er egentlig en tittel som viser hvilken av tre bunraku-skoler utøveren tilhører.

Yoshida Bungorō III var en av de fremste dukkespillerne innen den tradisjonelle japanske dukketeaterformen bunraku. I 1956 ble han tildelt ærestittelen Naniwa no jō. (Noen kilder opplyser at han i 1955 ble utnevnt til Ningen Kokuhō, det vil si at han fikk status som Living National Treasure i Japan.)

Han ble utnevnt til æresmedlem av UNIMA, den internasjonale interesseorganisasjonen for dukketeater. Dukkemakeren og dukkespilleren Jeremy Bidgood stilte i sin doktoravhandling i 2015 spørsmål ved om utnevnelsen må tolkes ikke bare som en anerkjennelse av Yoshida Bungorōs store betydning for japansk dukketeater (som Bidgood ikke trekker i tvil), men også som et uttrykk for at UNIMA gjerne ville innlemme japansk dukketeater i organisasjonen.

Forfatteren Sawako Ariyoshi (1931–1984) publiserte i desember 1958 fortellingen Ningyō jōruri (som betyr Dukketeater), som bygger på en virkelig konflikt mellom Bungorō og hans tidligere elev Kiritake Monjūrō II (1900-1970. Disse to dukkespillerne var sterkt uenige om hvordan et dukketeater skulle ledes, og de opprettet derfor hvert sitt rivaliserende dukketeaterkompani. Etter hvert ble de imidlertid enige om å slå seg sammen.

Referanser 

Japanske dukkespillere